b'\n_START_ARTICLE_\nOconostota\n_START_PARAGRAPH_\nOconostota (ca. 1710 \xe2\x80\x93 1783) var en af cherokeestammens kendte krigsh\xc3\xb8vdinge i midten af 1700-tallet og stammens overh\xc3\xb8vding fra 1775 til 1781.\n_START_SECTION_\nNavn\n_START_PARAGRAPH_\nSom med s\xc3\xa5 mange andre cherokesere fra denne periode, er det usikkert, hvad han egentlig hed, og hvordan navnet skal staves. Det skyldes prim\xc3\xa6rt, at stammen ikke selv fik et skriftsprog f\xc3\xb8r 1821, og at navnene blev nedskrevet, som nedskriveren mente, at de skulle staves. En anden \xc3\xa5rsag er, at mange cherokesere var kendt under forskellige navne i l\xc3\xb8bet af deres liv._NEWLINE_Oconostota er den mest brugte vestlige stavem\xc3\xa5de, men ogs\xc3\xa5 andre ses. Fx er navnet stavet Oconastota p\xc3\xa5 hans gravsten, opsat mange \xc3\xa5r efter hans d\xc3\xb8d. Etnografen James Mooney, der boede blandt cherokeserne fra 1887 til 1889, og som blandt andet udgav en bog om deres historie og myter, gengiver navnet som Aganstata, og forklarer at det betyder "murmeldyrp\xc3\xb8lse" fra agana, "murmeldyr" og tsitau, "jeg st\xc3\xb8der det", et udtryk for at knuse k\xc3\xb8d i en morter". Nogle kilder kalder ham Cunne Shote, men det er ikke korrekt; Cunne Shote var en anden, tidligere h\xc3\xb8vding over stammen. Forvirringen kan skyldes at Cunne Shote blev kaldt Standing Turkey p\xc3\xa5 engelsk, mens Oconostota af og til gik under navnet Stalking Turkey.\n_START_SECTION_\nBaggrund\n_START_PARAGRAPH_\nFlere kilder anf\xc3\xb8rer, at Oconostota var s\xc3\xb8n af overh\xc3\xb8vdingen Moytoy af Tellico , men det er egentlig uinteressant, hvem hans far var, da f\xc3\xa6dre ikke blev betragtet som familie til deres egne b\xc3\xb8rn. Hans mors navn menes at v\xc3\xa6re Aganunitsi, men det vides ikke med sikkerhed. Man ved dog, at hun var s\xc3\xb8ster til en anden tidligere overh\xc3\xb8vding, Old Hop. Sidstn\xc3\xa6vnte var i henhold til cherokesernes s\xc3\xa6dvane en n\xc3\xa6rmere sl\xc3\xa6gtning end Moytoy. Gennem sin mor, var han f\xc3\xa6tter til en af stammens kendte fredsh\xc3\xb8vdinge, Attacullaculla. Da ogs\xc3\xa5 klantilh\xc3\xb8rsforholdet fulgte moderen, som var af De vilde kartoflers klan, var han medlem af samme klan._NEWLINE_Der vides ikke meget om Oconostotas barn- og ungdom, men han voksede op i byen Tellico (i det nuv\xc3\xa6rende Monroe County i Tennessee, og m\xc3\xa5 have boet her et stykke tid, f\xc3\xb8r han blev gift f\xc3\xb8rste gang, for han n\xc3\xa5ede at blive kendt som "Krigeren fra Tellico" inden han senere blev kendt som "Krigeren fra Chota". Der vides ikke meget om hans f\xc3\xb8rste hustru, men hun var medlem af Malingsklanen, og boede i byen Chota (ligeledes i Monroe County). Efter cherokesisk tradition forlod Oconostota sin klan, da han blev gift og blev medlem af sin hustrus klan og han boede derfor i Chota det meste af sit liv. Med konen fik han en datter, Nionne Ollie (m\xc3\xa5ske adopteret), som senere blev gift med hans f\xc3\xa6tter, Attacullaculla._NEWLINE_Der er usikkerhed i kilderne om, hvor mange gange Oconostota var gift (nogle har tre gange, andre fire), men der er stor enighed om, at han kun var gift med en hustru ad gangen, selv om stammen tillod flerkoneri. En hans koner (den anden eller tredje) var en engelsk kvinde ved navn Lucy Ward. Efter en del kilder skulle hun have v\xc3\xa6ret en hofdame hos den britiske dronning Caroline og han havde truffet hende ved et bes\xc3\xb8g i England i 1730. Dette lyder imidlertid ikke sandsynligt. Navnene p\xc3\xa5 de syv cherokesere, som bes\xc3\xb8gte England og blev pr\xc3\xa6senteret for kongen, George II, i 1730 er kendte, og Oconostotas var ikke mellem dem, heller ikke selv om man accepterer en vestlig forvr\xc3\xa6ngning af navnet. Derimod var hans f\xc3\xa6tter Attacullaculla med p\xc3\xa5 turen og muligvis ogs\xc3\xa5 en af hans br\xc3\xb8dre. Under alle omst\xc3\xa6ndigheder blev han gift med en Lucy Ward omkring 1737, som f\xc3\xb8rst var adopteret ind i stammen, sandsynligvis i Ulveklanen, som Oconostota derefter kom til at tilh\xc3\xb8re. Han fik to b\xc3\xb8rn med hende. Efter Lucys d\xc3\xb8d blev han gift endnu en gang med en kvinde ved navn Oloosta. Han adopterede et barn, hun allerede havde, men de fik ingen b\xc3\xb8rn sammen.\n_START_SECTION_\nH\xc3\xb8vding\n_START_PARAGRAPH_\nI mods\xc3\xa6tning til sin f\xc3\xa6tter, Attacullaculla, der var meget loyal overfor England, var Oconostota franskvenlig og flagede med et fransk flag fra sin hytte. Dette gav anledning til en del stridsp\xc3\xb8rgsm\xc3\xa5l mellem de to f\xc3\xa6tre, ikke mindst da Attacullaculla blev overh\xc3\xb8vding i 1760, men selv om de ikke var enige i dette sp\xc3\xb8rgsm\xc3\xa5l, fors\xc3\xb8gte de at samarbejde til stammens bedste, og det lykkedes som regel. Da Oconostota i 1759 blev taget til fange sammen med 31 andre h\xc3\xb8vdinge under en fredsmission til Charleston i South Carolina, var han \xc3\xa9n af de tre h\xc3\xb8vdinge, som Attacullaculla fik forhandlet frigivelsen af._NEWLINE_Oconostotas pr\xc3\xa6ference for Frankrig frem for England forhindrede ham dog ikke i at lede angreb p\xc3\xa5 b\xc3\xa5de engelske og franske bos\xc3\xa6ttelser i omr\xc3\xa5det, og i samarbejde med Attacullaculla f\xc3\xb8rte han blandt andet krig med franske nybyggere, som havde sl\xc3\xa5et sig ned i det, der nu er Tennessee. Efter at den Anglo-Cherokesiske Krig (1758-1761) var slut, kom en periode med forholdsvis fred, men efterh\xc3\xa5nden som flere og flere engelske kolonister flyttede ind i cherokesernes omr\xc3\xa5de, begyndte den fredelige og engelskvenlige Attacullacullas stjerne at blegne, mens den mere krigeriske Oconostota blev mere og mere popul\xc3\xa6r, og i 1775 afl\xc3\xb8ste han sin f\xc3\xa6tter som stammens overh\xc3\xb8vding._NEWLINE_Tiden som overh\xc3\xb8vding blev dog ret kort. Perioden var fyldt med kampe og krige (han var ikke krigsh\xc3\xb8vding for ingenting), og det hele kulminerede i 1780 under Den Amerikanske uafh\xc3\xa6ngighedskrig. Cherokeestammen havde valgt at st\xc3\xa5 p\xc3\xa5 Englands side i kampene mod de opr\xc3\xb8rske kolonister, da de mente, at royalisterne ville v\xc3\xa6re mere tilb\xc3\xb8jelige til at lade dem beholde deres land end kolonisterne, som allerede havde bosat sig p\xc3\xa5 store dele af det. I 1780 blev de to "tvillingebyer", Tanasi og Oconostotas egen hjemby, Chota, \xc3\xb8delagt af revolutionstropper. I 1781 trak han sig tilbage som overh\xc3\xb8vding og udpegede som sin afl\xc3\xb8ser Savanukah, Ravnen fra Chota. Savanukah blev ikke s\xc3\xa6rligt vellidt blandt stammens medlemmer, da han blev betragtet som "for krigerisk", og efter Oconostotas d\xc3\xb8d i 1783, blev han afsat og erstattet som overh\xc3\xb8vding af fredsh\xc3\xb8vdingen Old Tassel ._NEWLINE_Oconostota blev begravet i sin hjemby. Med i graven fik han et par briller, som han p\xc3\xa5 et tidspunkt havde f\xc3\xa5et som gave, og som han var meget glad for.\n_START_SECTION_\nMindesm\xc3\xa6rke\n_START_PARAGRAPH_\nDa man i 1979 skulle anl\xc3\xa6gge Tellico Reservoir, som ville oversv\xc3\xb8mme flere tidligere cherokeserbopladser, blev der foretaget ark\xc3\xa6ologiske udgravninger af disse. Under udgravningerne i Chota fandt man Oconostotas grav, som blev genkendt p\xc3\xa5 grund af brillerne. Hans jordiske rester blev flyttet til et omr\xc3\xa5de, der l\xc3\xa5 over vandlinjen p\xc3\xa5 det kommende reservoir, der hvor stammens r\xc3\xa5dshytte i sin tid havde ligget. P\xc3\xa5 graven blev der sat en gravsten lige uden for monumentet, som mindes selve byen Chota. P\xc3\xa5 stenen st\xc3\xa5r: \'Oconastota \xe2\x80\x93 Great Warrior of the Cherokees \xe2\x80\x93 Ca. 1710 \xe2\x80\x93 1783.'